**Informácia o príprave Sčítania obyvateľov, domov a bytov 2021**

V súvislosti s prípravou Sčítania obyvateľov, domov a bytov 2021 (ďalej aj ako „SODB 2021“) je potrebné v nadchádzajúcom období sústrediť sa na vypracovanie a realizáciu kvalitnej, cielenej a efektívnej informačnej a komunikačnej kampane zacielenú nie len pre respondentov s potenciálom prihlásiť sa k „národnostnej menšine“ alebo „inej národnostnej menšine“ a voľbe iného materinského jazyka ako slovenského, ale aj na väčšinovú spoločnosť.

V tejto súvislosti začal Úrad splnomocnenca vlády SR pre národnostné menšiny (ďalej len „ÚSVNM“) intenzívne komunikovať so Štatistickým úradom SR, s ktorým sa doposiaľ uskutočnili dve stretnutia, a to konkrétne 24. júna a 17. júla 2020. Stretnutia prebehli za prítomnosti zástupcov ÚSVNM, ŠÚ (generálna riaditeľka Sekcie sociálnej štatistiky a demografie – Ľudmila Ivančíková, hovorkyňa pre SODB 2021 – Jasmina Stauder, a ďalší) a zástupcov reklamnej agentúry Mayer/McCann Erikson, ktorá je zodpovedná za kreatívnu stránku informačnej a komunikačnej kampane k SODB 2021.

Na stretnutiach sa dohodlo, že ÚSVNM dodá zoznam kontaktov na organizácie národnostných menšín, ktorým disponuje MK SR v rámci Štátneho štatistického zisťovania v oblasti kultúry národnostných menšín. Ďalej ÚSVNM prisľúbilo, že ŠÚ SR poskytne kontakty na regionálne médiá, obce a influencerov z radov národnostných menšín. Tieto sa využijú na pozitívnu tematizáciu, teda získanie a zintenzívnenie pozitívneho záujmu o tému získavania údajov o národnosti a materinskom jazyku a šírenie informácií vo vzťahu k sčítaniu v tejto oblasti.

ÚSVNM zdôrazňuje, že informačná kampaň určená tak pre príslušníkov národnostných menšín, ako aj väčšinovú spoločnosť musí byť zameraná na vysvetľovanie účelu sčítania, rozdielu medzi pojmami „štátna príslušnosť“ a „národnosť“, informovanie o novej možnosti zvolenia „inej národnosti“, ako aj ubezpečenie občanov, že ich osobné dáta budú chránené a nebudú nijakým spôsobom zneužité, teda predchádzať šíreniu akýchkoľvek hoaxov (dezinformácií) v tejto oblasti.

ÚSVNM pripravuje informačný balík, konkrétne informačné letáky, ako aj dokument ***Často kladené otázky***, ktorý bude priebežne aktualizovaný v závislosti od vývoja témy vo verejnom diskurze. Tieto materiály budú preložené do jazykov národnostných menšín a zverejnené na webovom sídle splnomocnenca a facebookovom profile.

ÚSVNM oslovil členov VNMES v rámci prípravy kampane ku sčítaniu obyvateľstva 2021 s ponukou spolupráce pri príprave krátkych propagačných videí v trvaní cca 1 minúty. Témou týchto videí bude krátka výpoveď príslušníka národnostnej menšiny na tému: ***Čo pre Vás znamená Vaša národnosť***? ***Prečo sa prihlásiť k národnosti?*** Zámerom splnomocnenca je následne tieto videá šíriť na sociálnych sieťach. Primárne budú videá nakrútené v slovenskom jazyku, pričom pozdrav alebo krátke posolstvo môže byť v jazyku tej-ktorej menšiny.

ŠÚ SR informuje o sčítaní na stránke [www.scitanie.sk](http://www.scitanie.sk). Sčítanie domov a bytov prebieha od 1. 6. 2020 do 12. 2. 2021, a to po prvýkrát bez účasti obyvateľov s využitím existujúcich registrov. Sčítanie obyvateľov sa bude realizovať od 15. 2. 2020 do 31. 3. 2020 pričom obyvateľ sa elektronicky sčíta sám, prípadne na kontaktnom mieste s pomocou stacionárneho asistenta sčítania alebo prostredníctvom mobilného asistenta sčítania. ŠÚ SR, v zmysle zákona č. 223/2019 o sčítaní obyvateľov, domov a bytov v roku2021 v znení neskorších predpisov, zabezpečí sčítacie formuláre dostupné okrem štátneho jazyka aj v jazyku maďarskom, rómskom, rusínskom, ukrajinskom, anglickom, francúzskom a nemeckom. Všetky potrebné informácie budú postupne zverejňované na stránke [www.scitanie.sk](http://www.scitanie.sk), ako aj prostredníctvom médií. ŠÚ SR začne s informačnou kampaňou k sčítaniu obyvateľstva v septembri tohto roka.

Na uvedenej stránke sa zároveň nachádza vstup pre obce, teda do zóny, kde nemá verejnosť prístup. Tam sú dostupné metodické pokyny pre obce, materiály pre e-learning – školenia pre kontaktné body, stacionárnych a mobilných asistentov sčítania. Taktiež obsahuje tzv. Toolkit – teda súbor materiálov pre všetkých, ktorí sú zodpovední za priebeh sčítania. ŠÚ SR prisľúbil, že v rámci tohto súboru bude možné sprostredkovať aj materiály ÚSVNM špecificky zamerané na oblasť zisťovania národnostnej príslušnosti a materinského jazyka.

**Úloha obcí v rámci SODB 2021**

Podľa § 27 ods. 1 zákona č. 223/2019 obec na svojom území zabezpečuje prenesený výkon štátnej správy pri príprave, priebehu a vykonaní sčítania. Obec ďalej podľa § 27 ods. 2 počas prípravy, priebehu a vykonania sčítania:

a) **zabezpečuje v spolupráci so ŠÚ SR informačnú a propagačnú kampaň na území obce**,

b) poskytuje súčinnosť príslušnému kontaktnému bodu pri školení asistentov sčítania vymenovaných starostom obce podľa § 12,

c) **vytvára nevyhnutné podmienky na prípravu, priebeh a vykonanie sčítania na svojom území**,

d) **realizuje a zodpovedá za sčítanie domov a bytov na území obce**,

e) vykoná nábor a výber mobilných asistentov sčítania a stacionárnych asistentov sčítania na svojom území najneskôr do 11. januára 2021 a do tohto dátumu oznámi príslušnému kontaktnému bodu údaje o asistentovi sčítania vymenovanom príslušnou obcou, ktoré sa zapisujú do zoznamu asistentov sčítania podľa § 14 ods. 2 písm. a) a c),

f) **zabezpečuje podmienky pre riadny výkon činnosti mobilných asistentov sčítania na území obce v súlade s metodickým pokynom úradu,**

g) odošle najneskôr do 30. októbra 2020 osobe podľa § 7 ods. 1 písm. c) výzvu podľa § 12 ods. 3 na podanie návrhu na vymenovanie stacionárneho asistenta sčítania,

h) vedie evidenciu obyvateľov, ktorí na území obce požiadali o službu asistovaného sčítania s pomocou mobilného asistenta sčítania,

i) **zriadi kontaktné miesto najneskôr 15 dní pred začiatkom doby sčítania obyvateľov, zabezpečí riadnu prevádzku obcou zriadeného kontaktného miesta počas doby sčítania obyvateľov a zverejní zoznam všetkých kontaktných miest na svojom území počas doby sčítania obyvateľov**,

j) monitoruje činnosť asistentov sčítania na území obce, a ak je to potrebné, navrhuje asistentom sčítania a osobám podľa § 7 ods. 1 písm. c) opatrenia na odstránenie nedostatkov,

k) **zodpovedá za úplnosť sčítania na území obce z hľadiska počtu obyvateľov obce a vytvára všetky predpoklady na dosiahnutie úplného sčítania na území obce,**

l) zabezpečuje sčítanie obyvateľov ubytovaných v zariadení, ktorého je obec zriaďovateľom, a zariadení v katastrálnom území obce; to neplatí, ak ide o zariadenia podľa § 12 ods. 5,

m) zodpovedá za vytvorenie virtuálnych asistenčných obvodov,

n) oznámi príslušnému kontaktnému bodu údaje o kontaktnom mieste zriadenom príslušnou obcou, ktoré sa zapisujú do zoznamu kontaktných miest podľa § 19 ods. 2 písm. a) a c), najneskôr do 31. decembra 2020,

o) plní ďalšie úlohy podľa tohto zákona alebo ustanovené opatrením úradu vydaným na základe tohto zákona.

Podľa § 37 ods. 1 zákona č. 223/2019 výdavky spojené s prípravou, priebehom a vykonaním sčítania sa uhrádzajú zo štátneho rozpočtu. **Výdavky obcí sa uhrádzajú zo štátneho rozpočtu prostredníctvom rozpočtovej kapitoly úradu.** Zároveň podľa ods. 2 predmetného paragrafu majetok nadobudnutý z prostriedkov štátneho rozpočtu určených na úhradu výdavkov obcí spojených s prípravou, priebehom a vykonaním sčítania môže obec do uplynutia doby sčítania obyvateľov použiť len na zabezpečenie úloh obce podľa § 27; po uplynutí tejto doby môže obec použiť nadobudnutý majetok na zabezpečenie úloh samosprávy alebo na zabezpečenie úloh štátnej správy prenesených na obec.

**Aktivity ÚSVNM**

ÚSVNM vo vzťahu k sčítaniu, a konkrétne zisťovaniu národnostnej príslušnosti a materinského jazyka ďalej plánuje niekoľko aktivít zameraných na pozdvihnutie povedomia obyvateľstva. Sú to:

|  |
| --- |
| **„Menšinová bibliotéka“** výstava kníh autorov národnostných menšín spojená so sériou piatich večerných diskusií o menšinovej literárnej produkcii.  Mediálne spracované ako prínos menšinovej kultúry ku kultúre krajiny → dôležitosť kvalitných dát zo sčítania pre dizajnovanie zodpovedajúcej podpory štátu neperiodickej a periodickej menšinovej tlače, menšinových knižníc (Národné osvetové centrum?) (finančná podpora z dotačného programu Rezerva predsedu vlády SR). |
| ***„Večer menšinovej kultúry“*** pod záštitou prezidentky SR Zuzany Čaputovej v spolupráci s **RTVS** (vo Veľkej sále Slovenského rozhlasu s video záznamom, ktorý by odvysielala RTVS).  Mediálne spracované ako prínos menšinovej kultúry ku kultúre krajiny → dôležitosť kvalitných dát zo sčítania pre dizajnovanie zodpovedajúcej podpory štátu menšinovej kultúre (finančná podpora z dotačného programu Rezerva predsedu vlády SR). |
| ***„Menšiny v múzeách“*** v spolupráci so **SNM** pripraviť výstavu (putovnú?) s cieľom poukázať na prítomnosť menšín v spoločnosti, prínos k diverzite, obohatenie kultúrneho života, významné osobnosti...  Mediálne spracované ako prínos menšinovej kultúry ku kultúre krajiny → dôležitosť kvalitných dát zo sčítania pre dizajnovanie zodpovedajúcej podpory štátu pre zviditeľňovanie menšín v spoločnosti. |